ওদিকে উৎপাদন খরচের তুলনায় বোরো ধানের দাম এবার ব্যাপকভাবে কমে যাবার পেছনে সরকারি নীতিকেই দুষলেন দিনাজপুরের পার্বতীপুর আমবাড়ী মোকামের ধানক্রেতা জহিরুল ইসলাম ও মোহাম্মদ আলমগীর শাহ। দিনাজপুরের পার্বতীপুর ইউনিয়নের আমবাড়ী বাজারে ধানের আড়তদার আলমগীর শাহ পাঁচ বছর ধরে এই ব্যবসা করেন।  মৌসুমে তিনি একাই ২০ হাজার মণ বোরো ধান কেনেন। কিন্তু এ বছর ধানের ক্রেতা কম। সবাই ধীর গতিতে খুব অল্প ধান কিনছেন। এ বছর তিনি কৃষকের কাছ থেকে দুই মণের এক বস্তা ধান এক হাজার থেকে সর্বোচ্চ ১ হাজার ১০০ টাকা দরে কিনছেন। গতবছর একই সময়ে কিনেছিলেন ১৩শ থেকে ১৪শ টাকার মধ্যে। নতুন ধান বেশি ভেজা থাকায় মিলমালিকরা এখন বেশি দাম দিতে চাচ্ছে না বলে জানান তিনি। তাছাড়া সরকার রেট না ঘোষণা করলে বেশি ধান কিনতে সাহসও হচ্ছে না কারো। মিল মালিকরাও সরকারের দোদুল্যমানতায় বর্তমানে জোরেশোরে ধান কিনছে না। অধিকাংশ আড়তদারই সরকারের সংগ্রহ  মূল্য ঘোষণার জন্য অপো করছে। সরকার দাম বেঁধে দিলে তারা বেশি করে ধান কিনবেন এবং কৃষকও ন্যায্য দাম পাবে বলে তিনি জানান। এদিকে খাদ্য মন্ত্রণালয় সূত্র জানিয়েছে, গত বছর তারা ১ মে থেকেই তারা সারাদেশে বোরো ধান-চাল কেনা শুরু করেছিলেন। তখন ১৪ লাখ টন বোরো চাল সংগ্রহের ল্যমাত্রা থাকলেও শেষ পর্যন্ত ২৮ টাকা কেজি দরে তারা সাড়ে ৫ লাখ টন বোরো চাল কিনেছিলেন। কিন্তু এবার কবে থেকে বোরো ধান-চাল সংগ্রহ করতে শুরু করবে সরকার তা কেউ জানে না। ধারণা করা হচ্ছে, আমনের মতো এবার সরকার দেশের অভ্যন্তর থেকে বোরো ধান-চাল সংগ্রহ নাও করতে  পারে। কারণ সরকার এ সময়ে ৫ লাখ টন চাল আমদানির জন্য ভারতের সাথে চুক্তি করেছে। তবে সরকার যদি শেষদিকে দেশের কৃষক বা মিলারদের থেকে কিছু বোরো ধান-চাল সংগ্রহের ঘোষণা দেয়ও, তবে তা ৫/৬ লাখ টনের বেশি হবে না এবং চালের দাম ২৮ টাকারও বেশি দেয়া হবে না বলে খাদ্য অধিদপ্তরের একটি সূত্র জানিয়েছে। আবার এ দরে চালকলের মালিকরা সরকারকে চাল সরবরাহে রাজি হবে না বলেও জানা গেছে। এতে শেষ পর্যন্ত মৌসুম শেষ হলে এবং কৃষকের নিকট থেকে কম দামে ধান ফড়িয়া ও মিলারের গুদামে ঢুকে গেলেই সারাদেশে আবার ব্যাপকভাবে চালের দাম বেড়ে যাবার আশংকা রয়েছে।